
Parlamentul României

Camera Deputaţilor                                                                                                          
	Comisia pentru apărare, ordine

publică şi siguranţă naţională

Nr.32/275/2008

	  Bucureşti, 10.04.2008 
                      PL x. 115/2008


RAPORT 

asupra proiectului de Lege pentru ratificarea Acordului între Guvernul României şi Guvernul Republicii Ungare privind cooperarea în misiuni de poliţie aeriană, semnat la Sibiu la 14 noiembrie 2007

1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere pe fond cu proiectul de Lege pentru ratificarea Acordului între Guvernul României şi Guvernul Republicii Ungare privind cooperarea în misiuni de poliţie aeriană, semnat la Sibiu la 14 noiembrie 2007, trimis cu adresa nr. PL.x. 115 din 12 martie 2008 şi înregistrat cu nr.32/275 din 13.03.2008. 


Consiliul Legislativ, cu nr. 228/03.03.2008, a avizat favorabil iniţiativa legislativă.
Comisia pentru politică externă, cu nr. 33/PLx 115 din 18.03.2008 a avizat favorabil proiectul de lege. 


Proiectul de lege are ca obiect de reglementare ratificarea Acordului între Guvernul României şi Guvernul Republicii Ungare privind cooperarea în misiuni de poliţie aeriană, acord ce cuprinde prevederi referitoare la structurile şi organismele care cooperează, responsabilităţile părţilor, aprobarea mişcării aeronavelor, utilizarea spaţiului aerian şi a aerodromurilor, căutarea, salvarea şi investigarea accidentelor de zbor, sprijinul la sol şi în aer, compensarea daunelor, etc.
2. Proiectul de lege face parte din categoria legilor ordinare, potrivit prevederilor art. 73 din Constituţia României, republicată.

3. Potrivit prevederilor art. 75 alin. (1) din Constituţia României, republicată, şi ale       art. 92 alin. (8) pct.1 din Regulamentul Camerei Deputaţilor, republicat, Camera Deputaţilor este Prima Cameră sesizată.

4. La lucrările Comisiei au fost prezenţi 22 deputaţi din totalul de 25 de membri.

5. La dezbateri au participat în calitate de invitaţi, în conformitate cu prevederile art. 54 şi 55 din Regulamentul Camerei Deputaţilor, republicat, doamna Gabriela Morariu şi domnul cpt. Florentin Ilie, consilieri juridici în cadrul Ministerului Apărării.

În urma dezbaterilor, în şedinţa din 18 martie 2008, membrii Comisiei, cu unanimitate de voturi, au hotărât să propună Plenului Camerei Deputaţilor adoptarea acestui proiect de lege. 
Preşedinte, 

Costică Canacheu 
